Hamermoord-saak uitgestelArgieffoto James Maluleka van Jericho het aan die hof gesê hy het nie ŉ regsverteenwoordiger nie. “Ek kon nie ŉ prokureur kry nie. Ek vra dat die saak tot Januarie uitgestel word, aangesien ek dan ŉ prokureur sal hê om my te verteenwoordig.” “Laat vaar jy jou borgtogaansoek?” het landdros Moses Maswangwani gevra. “Ek sal vir borgtog aansoek doen wanneer ek ŉ prokureur het,” het Maluleka geantwoord. Die saak is tot 29 Februarie uitgestel vir verdere ondersoek en vir die beskuldigde om regsverteenwoordiging te kry. Maluleka word daarvan beskuldig dat hy op 28 November sy 28-jarige vriendin met ŉ hamer doodgeslaan het nadat sy glo hul verhouding beëindig het. Hy het glo ook haar 62-jarige ma het ŉ hamer op die kop geslaan. Die vriendin is op die toneel dood en haar ma is in ŉ kritieke toestand na ŉ hospitaal gehaas. Maluleka het glo sy vriendin se suster met ŉ panga geslaan. Sy is reeds uit die hospitaal ontslaan.